Urfdan qolgan 8 ta kuzgi sviter modeli (foto)

Moda tinimsiz o‘zgarishda, hattoki ikki yil oldingi modellar ham hozir trendda bo‘lmasligi mumkin. Quyida allaqachon urfdan qolgan hamda garderobdan chiqarish vaqti kelgan sviter modellari bilan tanishing.
Tor va kalta sviter

Hozir bundan bir necha yillar avval urfda bo‘lgan kalta va tor sviterlarni deyarli hech kim xarid ham qilmaydi. Sababi u qulaylik va qomatni ta’kidlash jihatidan tanlovga to‘g‘ri kelmaydi. Balki u modaga aylangan vaqtda ayollar chindan ham qomatning mukammalligiga e’tibor qaratmagandir. Shu tufayli ham uni kiyish va modaga aylantirish oson bo‘lgan. Uning o‘rnini hozirda keng va biroz uzunroq sviterlar egalladi. Balki ular qomatni yaqqol ko‘rsatmas, lekin nuqsonlarni yashirish xususiyatiga ega.
Uzun va yopishib turuvchi sviter

Jinsi matodagi shim bilan uzun yopishib turuvchi sviterlar barchaning yodida bo‘lsa kerak. Bunday kiyimlar ham qomatni unchalik go‘zal ko‘rsatmagan, aksincha jinsi matosi qalinligi tufayli yumshoq matodagi sviter ostidan xunuk ko‘rinishni hosil qiladi. Shuning uchun uzun hamda badanga yopishib turuvchi sviterlar ayni kunda modadan qolganini tan olish kerak.
To‘rli sviter

To‘r bilan uyg‘unlashtirilgan sviterlar urfda bo‘lmagan modellardan biri hisoblanadi. Sababi sviterlar kuz va qish mavsumi uchun mo‘ljallangan, to‘r esa biroz yupqa va sovuq havoga mos emas. Shuning uchun ham ushbu model o‘z o‘rnini yangi ko‘rinishdagi sviterlarga bo‘shatib berdi.
Kesmali sviter

Qishda foydasiz bo‘lgan yana bir model. Sababi sovuq havoda tanani umuman isitmaydi, maxsus bezak berilgan kesmalar orasidan sovuq havo kirib turadi. Agar aynan shunday uslubdagi sviterlarni yoqtiradiganlar bo‘lsa, ularga jundan tayyorlangan V shaklidagi sviterlarni kiyish tavsiya etiladi.
Munchoq yoki ko‘zlar bilan bezatilgan sviter

Munchoq va ko‘zlar yordamida bezatilgan sviterlar tashqi ko‘rinishni boyitadi, degan fikr noto‘g‘ri. Ular faqatgina arzon kombinatsiya yoki bachkana ko‘rinishni hosil qilishi mumkin. Zamonaviy ko‘rinishdagi sviterlarni kiyish istagida bo‘lganlar sokin rang yoki bosma naqshlarga e’tibor berishi kerak. Yorqin pushti, qizil, to‘q sariq kabi rangli modellar moda olamiga qiziquvchilar uchun mos keladi.
Burmali sviter

Bu ham bezak berishning bir turi bo‘lib, bir vaqtlar ayollarning eng sevimli modeli hisoblangan. Lekin hozirda u kamchiliklari tufayli o‘z-o‘zidan urfdan qoldi. Masalan, qomatni semiz qilib ko‘rsatishi yoki uning ustidan kiyilgan kostyum yoki plash bilan noqulaylik tug‘dirishi mumkin.
Shaklsiz sviter

Bu ayni kunda modada bo‘lgan modellardan. Ammo ushbu model uchun zich va qalin to‘qilgan matolar kerak bo‘ladi. Yupqa va yumshoq matodan oversayz uslubidagi sviterlar hozirgi zamonaviy ko‘rinishni bermaydi, aksincha eskirgan va sifatsiz libos kabi ko‘rinadi.
Rang-barang sviter

Albatta, faqat sokin rangdagi sviterlarni kiyish kerak, degan fikrdan yiroqmiz. Lekin aynan aylana shaklida ishlangan rang-barang sviterlar biroz qo‘pol ko‘rinadi. Yorqin rangli sviterlarni kiyish istagidagi ayollarga har qanday rangda, faqat boshqa dizaynda ishlab chiqarilgan sviterlar tavsiya etiladi, shu bilan birga, ularni jinsi shim va krossovkalar bilan uyg‘unlashtirgan ma’qul.